wickkiey/tamil-wikipedia-chunked huggingface dataset:
# சுவாமி விவேகானந்தா விளையாட்டரங்கம்

**சுவாமி விவேகானந்தா விளையாட்டரங்கம்** (*Swami Vivekananda Stadium*) இந்தியாவின் திரிபுராவின் தலைநகர் அகர்தலாவில் உள்ள பல்நோக்கு விளையாட்டு அரங்கம் ஆகும். இந்த மைதானத்தில் 8,000 நபர்கள் அமரும் வசதியுடையது. இந்த விளையாட்டரங்கம் நகர மையத்திலிருந்து சுமார் 2 கி.மீ. தொலைவில் உள்ளது.  
வடகிழக்கு இந்தியாவில் உள்ள விளையாட்டு அரங்கங்களில் முழு அரங்கமும் மிகவும் நவீனமயமாக்கப்பட்ட அரங்கமாக உள்ளது. இந்த மைதானத்தின் பரப்பளவு 7350 சதுர மீட்டர். இங்குப் பத்திரிகையாளர் அரங்கம், பிரமாண்டமான காலரியும் உள்ளது. இந்த அரங்கம் அமைக்க அரசு ரூ.9 கோடியைச் செலவு செய்துள்ளது.  
இந்த அரங்கில் பல அரசியல் பேரணிகளும் நடைபெற்றுள்ளன. இந்தியப் பிரதமர் நரேந்திர மோடியும் 2014ஆம் ஆண்டு தேர்தல் பிரச்சாரத்தின்போது பேரணியை நடத்தினார்.  
மகாராஜா பிர் பிக்ராம் கல்லூரி விளையாட்டரங்கம், பாதர்காட் விளையாட்டரங்கம் முதலியவற்றைத் தொடர்ந்து திரிபுராவில் உள்ள மூன்றாவது முக்கிய மைதானமாக இந்த அரங்கம் உள்ளது.
# பிபிசி விளையாட்டு வீராங்கனைகள்

**பிபிசி இந்திய விளையாட்டு வீராங்கனைகள்** (BBC Indian Sportswoman of the Year) என்பது பிபிசி நிறுவனத்தினால் முன்னெடுக்கப்படும் விளையாட்டுத்துறையில் திறமையை வெளிப்படுத்தும் இந்திய விளையாட்டு வீராங்கனைகளை கௌரவித்து வழங்கப்படும் விருதாகும். இந்த விருது வழங்கல் 2020 ஆம் ஆண்டில் தொடங்கப்பட்டது. முதன் முதலில் இவ்விருதைப் பெற்றவர் பு. வெ. சிந்து ஆவார்.  
விருது வழங்கப்படும் ஆண்டிற்கு முந்தைய ஆண்டில் தத்தம் துறைகளில் திறமையாக செயற்படும் ஐம்பது இந்திய விளையாட்டு வீராங்கனைகளின் பட்டியல் தயார் செய்யப்படும். விளையாட்டுத்துறை பத்திரிகையாளர்கள், நிபுணர்களினால் வாக்களிப்பின் மூலம் ஐந்து வீராங்கனைகள் தெரிவு செய்யப்படுவார்கள். இவ் ஐந்து வேட்பாளர்களுக்கும் பொதுமக்கள் பிபிசி வலைத்தளங்களின் வழியாக வாக்களிக்கலாம். அதிக வாக்குகளைப் பெறும் விளையாட்டு வீராங்கனை அவ்வருடத்திற்கான வெற்றியாளராக அறிவிக்கப்படுவார். பிபிசி இந்திய விளையாட்டு வீராங்கனை என்ற பட்டத்தை பெறுவார்.
# பிபிசி விளையாட்டு வீராங்கனைகள்

## முதல் விருது வழங்கல் நிகழ்வு

இந்த விருது வழங்கல் முதன்முதலில் 2020 ஆம் ஆண்டில் தொடங்கப்பட்டது. இவ்விருது வழங்கலின் முதலாம் ஆண்டில் விரைவோட்ட மெய்வல்லுனரான துத்தி சந்த், மாற்றுத்திறனாளி இறகுப்பந்து விளையாட்டு வீராங்கனை மானசி கிரிஷ்சந்திர ஜோசி, குத்துச்சண்டை வீராங்கனை மேரி கோம், மல்யுத்த வீராங்கனை வினேஷ் போகாட் மற்றும் இறகுபந்தாட்ட வீராங்கனை பு. வெ. சிந்து ஆகியோர் பொது வாக்களிப்புக்கு இறுதி வேட்பாளர்களாக தேர்வு செய்யப்பட்டனர்.  
பிபிசி மார்ச் 8, 2020 அன்று, அனைத்துலக பெண்கள் நாளை முன்னிட்டு விருது வழங்கல் விழாவை தில்லியில் நடத்தியது. அதிக வாக்குகளைப் பெற்று பு. வெ. சிந்து 2020 ஆம் ஆண்டின் இந்திய விளையாட்டுப் வீராங்கனையாக வெற்றி வாகைசூடினார்.  
இந்நிகழ்வில் இந்திய இளைஞர் விவகாரங்கள் மற்றும் விளையாட்டு அமைச்சர் கிருன் ரிஜிஜு சிறப்பு விருந்தினராக கலந்து கொண்டார். இந்த நிகழ்ச்சியின் போது ஓய்வுபெற்ற தடகள வீராங்கனை பி. டி. உசாவிற்கு வாழ்நாள் சாதனையாளர் விருது வழங்கப்பட்டது.
# பிபிசி விளையாட்டு வீராங்கனைகள்

## இரண்டாவது விருது வழங்கல் நிகழ்வு

பிபிசி நிறுவனம் 2021 சனவரி 8 அன்று இரண்டாவது பிபிசி இந்திய விளையாட்டு வீராங்கனைகள் விருதுக்கான அறிவிப்பை வெளியிட்டது.  
இரண்டாவது பதிப்பில் கள வளைகோல் பந்தாட்ட வீராங்கனை இராணி இராம்பால், மற்போர் வீராங்கனை வினேசு போகாட், துப்பாக்கி சுடும் மனுபாக்கர், விரைவோட்ட மெய்வல்லுனரான துத்தி சந்த், சதுரங்க விளையாட்டு வீராங்கனை கொனரு ஹம்பி ஆகிய ஐவரும் இறுதிச் சுற்றுக்கு தேர்வு செய்யப்பட்டுள்ளனர். 2021 மார்ச் 8 அன்று வெற்றியாளர் வாக்கெடுப்பின் மூலம் தெரிவு செய்யப்பட்டு அறிவிக்கப்படுவார்.  
இந்நிகழ்வின் பகுதியாக நாடு முழுவதும் உள்ள பத்திரிகைத் துறை மாணவர்கள் பல்வேறு இந்திய மொழி விக்கிபீடியாக்களில் இந்திய விளையாட்டுப் பெண்கள் குறித்த கட்டுரைகளை உருவாக்கி மேம்படுத்துவார்கள்.
# அங்கிதா ரெய்னா

**அங்கிதா ரவீந்தர்கிருசன் ரெய்னா** (*Ankita Ravinderkrishan Raina*, பிறப்பு:11 சனவரி 1993) ஓர் இந்திய தொழில்முறை வரிப்பந்தாட்ட (டென்னிசு) வீராங்கனை ஆவார். இவர் 1993ஆம் ஆண்டு சனவரி மாதம் 11ஆம் நாளில் பிறந்தார். பெண்கள் வரிப்பந்தாட்ட சங்கம் நடத்தும் பெண்கள் வரிப்பந்தாட்ட சங்க 125கே இரட்டையர் போட்டியை இவர் வென்றுள்ளார். இதைத் தவிர பன்னாட்டு வரிப்பந்து கூட்டமைப்பு சுற்றுப் போட்டிகளில் 11 முறை ஒற்றையர் பிரிவு போட்டியையும் 18 முறை இரட்டையர் வரிப்பந்து பிரிவு போட்டிகளையும் இவர் வென்றுள்ளார்.  
2018ஆம் ஆண்டு ஏப்ரல் மாதத்தில் அங்கிதா முதல் முறையாக முதல் 200 ஒற்றையர் தரவரிசை பட்டியலில் இடம்பிடித்தார். இதன்மூலம் இந்த சாதனையை நிகழ்த்திய இந்தியாவை பிரதிநிதித்துவப்படுத்தும் ஐந்தாவது வீரர் என்ற பெருமையையும் பெற்றார். 2016ஆம் ஆண்டு நடைபெற்ற தெற்காசிய விளையாட்டுப் போட்டிகளில் பங்கேற்று விளையாடிய அங்கிதா பெண்கள் ஒற்றையர் பிரிவு போட்டியிலும் கலப்பு இரட்டையர் போட்டியிலும் விளையாடி தங்கப் பதக்கங்களை வென்றார். 2018ஆம் ஆண்டு நடைபெற்ற தெற்காசிய விளையாட்டுப் போட்டியில் பெண்கள் ஒற்றையர் போட்டியில் விளையாடி வெண்கலப் பதக்கம் வென்றார்.  
பெட் கோப்பை போட்டியில் இந்தியாவுக்காக விளையாடிய அங்கிதாவின் வெற்றி-தோல்வி விகிதம் 23–17 என்ற கணக்கில் உள்ளது. 2018ஆம் ஆண்டு நடைபெற்ற பெட் கோப்பை போட்டியில் அங்கிதா சீன வீராங்கனை சூ லின்னையும் கசக்கிசுதானின் யூலியா புடின்ட்சேவாவையும் தோற்கடித்தார் என்பது குறிப்பிடத்தக்கதாகும்.
# அங்கிதா ரெய்னா

## தனிப்பட்ட வாழ்க்கை மற்றும் பின்னணி

அங்கிதா ரெய்னா மேற்கு இந்திய மாநிலமான குசராத்தில் ஒரு காசுமீர் பண்டிட் குடும்பத்தில் பிறந்தார். இவரது நடுத்தர வர்க்க இந்து குடும்பம் காசுமீரின் புல்வாமா மாவட்டத்தில் உள்ள டிரால் நகரத்திலிருந்து வந்த குடும்பமாகும். சம்மு-காசுமீரில் நடந்துகொண்டிருந்த கிளர்ச்சியின் காரணமாக, 1990ஆம் ஆண்டுகளின் முற்பகுதியில் காசுமீர் இந்துக்கள் வெளியேற்றத்தின் போது இவரது குடும்பமும் காசுமீரை விட்டு வெளியேறியது. அங்கிதா இந்தி, குசராத்தி மற்றும் ஆங்கில மொழிகளில் சரளமாக பேசும் வல்லமை கொண்டவராவார். அங்கிதா ரெய்னா பிரிகான் மகாராட்டிரா என்ற நிறுவனத்தில் படித்தார்.  
தேசிய அளவு போட்டிகளில் அங்கிதா ரெய்னா தனது சொந்த மாநிலமான குசராத்தை பிரதிநிதித்துவப்படுத்தியுள்ளார். ரோசர் பெடரர், ரஃபேல் நடால், செரீனா வில்லியம்சு மற்றும் சானியா மிர்சா ஆகியோர் இவரது முன்மாதிரிகளாவர்.  
ரெய்னா நான்கு வயதிலேயே தங்கள் வீட்டிற்கு அருகிலுள்ள அகாடமியில் விளையாடத் தொடங்கினார். அண்ணன் அங்கூர் ரெய்னா ஏற்கனவே வலைப்பந்து விளையாடகூடியவர். தாயாரும் விளையாட்டு ஆர்வலராகவும் மற்றும் வலைப்பந்தாட்டம் விளையாடியவராகவும் இருந்தார். இதனால் தன் ஆரம்பகாலத்திலேயே அங்கிதாவுக்கு உத்வேகம் கிடைத்தது. அகில இந்திய வலைபந்தாட்ட சங்கம் நடத்திய திறமை வேட்டை போட்டியில் மகாராட்டிராவைச் சேர்ந்த 14 வயது வீரரை தோற்கடித்தபோது 8 வயது அங்கிதா ரெய்னா பரபரப்பாகப் பேசப்பட்டார். 2007ஆம் ஆண்டில் விளையாட்டில் அடுத்த கட்டத்திற்குச் செல்ல கூடுதல் பயிற்சியளிப்பது அவசியம் என்று முடிவு செய்த அங்கிதாவின் குடும்பம் புனேவுக்கு குடிபெயர்ந்தது. புனேவில் தனது பயிற்சியாளரான ஏமந்து பெந்துரேவை அங்கிதா சந்தித்தார். அவர் ரெய்னாவின் விளையாட்டை மேம்படுத்துவதில் முக்கியப் பங்கு வகித்தார்.  
புனேவில் உள்ள பி.ஒய்.சி இந்து ஜிம்கானாவில் உள்ள ஏமந்து பெந்துரே டென்னிசு அகாடமியில் அங்கிதா பயிற்சி பெற்றார். இப்போது அர்ச்சுண் காதே பயிற்சியாளராக உள்ளார். பயிற்சியின் போது அவரே உடன் விளையாடும் ஆட்டக்காரருமாக உள்ளார்.
# அங்கிதா ரெய்னா

## தொழில்முறை சாதனைகள்

- 2011ஆம் ஆண்டு பருவ போட்டிகளில் அங்கிதா இரட்டையர் பிரிவில் மூன்று போட்டிகளில் இறுதிப் போட்டி வரை முன்னேறினார். ஐசுவர்யா அகர்வாலுடன் சேர்ந்து விளையாடிய ஓர் இரட்டையர் போட்டியை வென்றார்.
- 2012ஆம் ஆண்டில் அங்கிதா தனது முதல் தொழில்முறை ஒற்றையர் பட்டத்தை புதுடெல்லியில் வென்றார். இதே ஆண்டில் இரட்டையர் பிரிவில் மேலும் மூன்று பட்டங்களை வென்றார்.
- 2017 மும்பை திறந்தநிலை போட்டியில் இரண்டு போட்டிகளில் வென்று மிகப்பெரிய காலிறுதிப் போட்டிக்கு முன்னேறினார்.
- ஏப்ரல் 2018இல் உலக தரவரிசையில் 197ஆவது இடத்தை எட்டினார். நிருபமா சஞ்சீவ், சானியா மிர்சா, சிகா உபெராய் மற்றும் சுனிதா ராவ் ஆகியோரைத் தொடர்ந்து தரவரிசையில் முதல் 200 பெண்கள் ஒற்றையர் தரவரிசையில் இடம் பிடித்த ஐந்தாவது இந்திய தேசிய வீரர் என்ற பெருமையை பெற்றார். இதே ஆண்டில் ஆகத்து மாதம் இந்தோனேசியாவின் தலைநகரம் சகார்த்தாவில் நடந்த ஆசிய விளையாட்டுப் போட்டிகளில் ஒற்றையர் போட்டியில் வெண்கலப் பதக்கம் வென்றார். ஆசிய விளையாட்டுப் போட்டியில் ஒற்றையர் பதக்கம் வென்ற இந்தியப் பெண்கள் அங்கிதா ரெய்னா மற்றும் சானியா மிர்சா மட்டுமே என்பது குறிப்பிடத்தக்கதாகும்.
- 2019 ஆம் ஆண்டு நடைபெற்ற இறுதிப் போட்டியில் அராண்ட்சா ரசை எதிர்த்து விளையாடி சிங்கப்பூரில் நடந்த ஐடிஎப் டபிள்யூ25 பட்டத்தை அங்கிதா வென்றார். 2019 குன்மிங் ஓபனில், முன்னாள் அமெரிக்க சாம்பியனும், முதல் 10 வீரருமான சமந்தா சுடோசூரை தோற்கடித்து தனது தொழில் வாழ்க்கையின் மிகப்பெரிய வெற்றியைப் பெற்றார். 2019 பிரெஞ்சு ஓபனில், ரெய்னா தனது முதல் தகுதிப் போட்டியை அமெரிக்க வீராங்கனை கோகோ காஃப் உடன் இரண்டு இருக்கமான செட்களில் இழந்தார். அக்டோபர் 2019 இல் அங்கிதா ரெய்னா முதல் முறையாக இரட்டையர் தரவரிசையில் முதல் 150 இடங்களுக்குள் நுழைந்தார்.
- ரோசாலாவுடன் 2020 தாய்லாந்து ஓபனில் ரெய்னா தனது முதல் பெண்கள் வலைப்பந்து சங்கத்தின் சுற்றுலா போட்டியிகளில் அரையிறுதிக்கு வந்தார். இது ரெய்னாவுக்கு இரட்டையர் பிரிவில் 119 ஆவது இடத்தைப் பெற்றுத்தந்தது. 2020ஆம் ஆண்டின் தொடக்கத்தில் அவர் இரண்டு ஒற்றையர் பட்டங்களையும் வென்றார். பின்னர் இவர் 2020 பிரெஞ்சு ஓபனில் போட்டியிட்டார், அங்கு அவர் முதல் முறையாக இரண்டாவது தகுதி சுற்றுக்கு முன்னேறினார், ஆனால் குருமி நாராவிடம் தோற்றார்.
# அனிதா தேவி

**அனிதா தேவி** (*Anitha devi*) இந்தியாவைச் சேர்ந்த ஒரு துப்பாக்கி சுடும் வீராங்கனையாவார். 1984 ஆம் ஆண்டு ஏப்ரல் மாதம் 16 ஆம் தேதி இவர் பிறந்தார். அரியானா மாநில காவல்துறையில் பணிபுரிந்து வரும் அனிதா தேவி தேசிய அளவில் துப்பாக்கிச் சுடுதல் போட்டிகளில் வெற்றிகளை குவித்து வருகிறார்.
# அனிதா தேவி

## வாழ்க்கைக் குறிப்பு

அனிதா தேவி அரியானா மாநிலத்திலுள்ள பல்வல் மாவட்டத்தில் பிறந்தார். 2008 ஆம் ஆண்டு அரியானா மாநிலத்தின் காவல்துறையில் காவலராக பணியில் சேர்ந்தார். காவல்துறையில் சிறப்பு அனுமதி பெற்று, குருச்சேத்ரா நகரில் உள்ள குருகுல் என்ற பயிற்சி மையத்தில் அனிதா தேவி பயிற்சியை தொடங்கினார். அனிதாவின் தந்தை ஒரு மல்யுத்த வீர்ராவார். கணவர் தரம்பிர் குலியா அனிதா தேவியின் துப்பாக்கி சுடும் ஆர்வத்திற்கு உறுதுணையாக இருந்து வருகிறார்.
# அனிதா தேவி

## சாதனைகள்

2011 ஆம் ஆண்டு முதல் அனிதா தேசிய அளவில் துப்பாக்கி சுடும் போட்டிகளில் கலந்து கொண்டு தொடர்ந்து பதக்கங்களை வென்று வருகிறார்.
1. 2013 ஆம் ஆண்டு அனைத்திந்திய காவலர்களுக்கு இடையிலான துப்பாக்கி சுடும் போட்டியில் மூன்று தங்கப் பதக்கங்களை வென்றார். சிறந்த துப்பாக்கிச் சுடும் வீரர் என்ற பட்டம் கிடைத்தது.
1. 2015 ஆம் ஆண்டு நடைபெற்ற தேசிய விளையாட்டு போட்டிகளில் கலந்து கொண்ட அனிதா துப்பாக்கி சுடுதல் போட்டியில் வெள்ளிப் பதக்கம் வென்றார்.
1. 2016 ஆம் ஆண்டு செருமனியின் அன்னோவர் நகரில் நடைபெற்ற பன்னாட்டு துப்பாக்கி சுடுதல் போட்டியில் 25 மீட்டர் காற்றழுத்த துப்பாக்கி சுடும் பிரிவில் வெண்கலப் பதக்கம் வென்ற இந்திய அணியிலும், இதே போட்டியில் 10 மீட்டர் காற்றழுத்த துப்பாக்கி சுடும் பிரிவில் வெள்ளிப் பதக்கம் வென்ற அணியிலும், அனிதா தேவி அங்கம் வகித்தார்.
# ஏக்தா பியான்

**ஏக்தா பியான்** (Ektha bhyan) இந்தியாவைச் சேர்ந்த மாற்றுத்திறன் விளையாட்டு வீராங்கனையாவார். 1985 ஆம் ஆண்டு சூன் மாதம் 7 ஆம் தேதி இவர் பிறந்தார். மகளிர் உருட்டுத்தடி எறிதல் மற்றும் தட்டெறிதல் நிகழ்வுகளில் இந்தியாவிற்காகக் கலந்து கொண்டு விளையாடி வருகிறார்..  
இந்தோனேசியாவின் ஜகார்த்தாவில் நடைபெற்ற, 2018 ஆசிய பாரா விளையாட்டுப் போட்டிகளில், இந்தியாவிற்காக உருட்டுத்தடி வீசுதல் போட்டியில் தங்கப் பதக்கம் வென்றார். உலக பாரா தடகளப் போட்டிகளுக்காக, 2017 ஆம் ஆண்டு இலண்டனிலும், 2019 ஆம் ஆண்டு துபாயிலும் கலந்து கொண்டார். எனவே, டோக்கியோ 2020 பாராலிம்பிக் விளையாட்டுகளில் கலந்து கொள்ள, இவர் தகுதி பெற்றுள்ளார். 2016 ஆம் ஆண்டில் பெர்லினிலும், 2017 ஆம் ஆண்டு துபாயிலும், 2018 ஆம் ஆண்டு துனிசியாவிலும் நடைபெற்ற, பல ஐபிசி கிராண்ட் பிரிக்சு போட்டிகளிலும், இவர் பதக்கங்களை வென்றுள்ளார். 2016, 2017, 2018 ஆகிய மூன்று தேசிய பாரா தடகள வாகைப் போட்டிகளில் தங்கப்பதக்கம் வென்றார். 2018ஆம் ஆண்டில் மாற்றுத்திறனாளிகளை மேம்பாட்டிற்கான, இந்திய தேசிய விருதையும், 2019 ஆம் ஆண்டு மகளிர் தினத்தன்று, அரியானாவின் ஆளுநரிடம், அம்மாநில விருதையும் பெற்றார். பாரா சாம்பியன்ஸ் திட்டத்தின் மூலம், கோசுபோர்ட்சு அறக்கட்டளையின் நல்கையையும் பெற்றுள்ளார்.
# ஏக்தா பியான்

## தனிப்பட்ட வாழ்க்கை மற்றும் பின்னணி

1985ஆம் ஆண்டு, அரியானாவின் ஹிசாரில் ஓய்வுபெற்ற மாவட்ட தோட்டக்கலை அதிகாரி பால்ஜீத் பியானுக்கு, ஏக்தா பியான் பிறந்தார். அவருக்கு இரண்டு உடன்பிறப்புகள் உள்ளனர்.. 2003ஆம் ஆண்டு நடந்த ஒரு விபத்தால், இவரது முதுகெலும்பு சேதமடைந்தது. ஏக்தா. அதனால் ஒன்பது மாதங்களை மருத்துவமனையிலேயே, இரண்டு அறுவை சிகிச்சைகள் மற்றும் மறுவாழ்விற்கான கடின உழைப்பைப்பிற்குப் பின்,தன்நம்பிக்கை பெற்றார். ஹிசாரில் பட்டப்படிப்பை முடித்தார். 2011ஆம் ஆண்டில், அவர் அரியானா குடியியல் பணிகள் தேர்வில் தேர்ச்சி பெற்று உதவி வேலைவாய்ப்பு அதிகாரியாக சேர்ந்தார்.
# ஏக்தா பியான்

## தொழில்முறை சாதனைகள்

- ஏக்தா பியான், ஜூலை மாதம் பெர்லினில் நடைபெற்ற 2016 ஐபிசி கிராண்ட் பிரிக்ஸ் விளையாட்டுப் போட்டி மூலம் தனது விளையாட்டு உலக வாழ்க்கையைத் தொடங்கினார். அங்கு பியான், உருட்டுத்தடி வீசுதலில் வெள்ளி பதக்கம் பெற்றார். பின்னர், அவர் பஞ்ச்குலாவில் நடைபெற்ற, இந்திய 2016 தேசிய பாரா தடகள வாகைப்போட்டியில் போட்டியிட்டுத் தங்கப் பதக்கத்தையும், வட்டெறிதலில் வெண்கலப் பதக்கத்தையும் வென்றார்.
- 2017ஆம் ஆண்டில், இரண்டாவது முறையாக இந்திய தேசிய வாகைப் போட்டியில் பங்கேற்று, இரு நிகழ்வுகளிலும் தங்கப் பதக்கதைப் பெற்றார். துபாயில் நடைபெற்ற 2017 ஐபிசி கிராண்ட் பிரிக்ஸிலும் அவர் போட்டியிட்டார். இந்த மொத்த போட்டியில், 4வது இடத்தைப் பிடித்தது மட்டுமின்றி, இரு நிகழ்வுகளிலும், புதிய ஆசிய சாதனை படைத்தார். அதே ஆண்டு, லண்டனில் நடைபெற்ற, தனது முதல் உலக பாரா தடகள சாம்பியன்ஷிப்பில் பங்கேற்று, பன்னாட்டு அளவில், 6ஆவது இடத்தைப் பிடித்தார். அதேப் போட்டியில், உருட்டுத்தடி எறிதல் விளையாட்டுப்போட்டியில், ஆசிய அளவில் முதல் இடத்தையும் பிடித்தார்.
# பரூல் பார்மர்

**பரூல் தல்சுக்பாய் பார்மர்**(*Parul Dalsukhbhai Parmar*) (பிறப்பு: 20 மார்ச், 1973) இந்திய பாரா பேட்மிண்டன் வீராங்கனை ஆவார். இவர் பாரா பேட்மிண்டனில், உலக சாம்பியன் பட்டம் பெற்றதோடு, உலகத் தரவரிசையில் முதல் இடத்திலும் இடம் பெற்றுள்ளார். இவர் விளையாட்டுத்துறையில் இந்தியாவின் மிக உயரிய விருதான அர்ஜுனா விருதைப் பெற்றுள்ளார்.
# பரூல் பார்மர்

## வாழ்க்கைப் பின்னணி

பார்மர் 1973 மார்ச்சு 20 அன்று குஜராத்தின் காந்திநகரில் பிறந்தார். இவருக்கு மூன்று வயதாக இருந்தபோது போலியோ இருப்பது கண்டறியப்பட்டது. அதோடு மூன்று வயதில் பார்மர் விளையாடும் போது ஊஞ்சலில் இருந்து கீழே விழ, இவரது கழுத்தெலும்பும் வலது கால் எலும்பும் முறிந்தது. காயம் குணமடைய நீண்ட நாட்கள் சிகிச்சையும் ஓய்வும் தேவைப்பட்டது. இவரது கால்களை வலுப்படுத்தவும், நன்றாக குணமடையவும் உடற்பயிற்சி செய்யுமாறு மருத்துவர்கள் அறிவுறுத்தினர். மாநில அளவிலான பேட்மிண்டன் வீரரான இவரது தந்தை, உள்ளூர் பேட்மிண்டன் கிளப்புக்கு பயிற்சி பெற செல்வார். பார்மரும் தனது தந்தையுடன் கிளப்புக்குச் செல்லத் தொடங்க, விளையாட்டில் ஆர்வம் காட்ட தொடங்கினார். அருகில் வசிக்கும் குழந்தைகளுடன் இவர் பேட்மிண்டன் விளையாட தொடங்கினார். உள்ளூர் பயிற்சியாளரான சுரேந்திர பரேக், பார்மரின் சிறப்பு திறமையைக் கவனித்து, இவர் மேலும் தீவிரமாக விளையாட ஊக்குவித்தார். பார்மர் பேட்மிண்டன் விளையாடத் தொடங்கினாலும், பாரா பேட்மிண்டன் என்ற ஒரு விளையாட்டு இருப்பதை இவர் நீண்ட காலமாக அறிந்திருக்கவில்லை. பாரா பேட்மிண்டன் விளையாட்டில் இவர் போட்டியிடத் தொடங்கியதும், தேசிய மற்றும் சர்வதேச போட்டிகளில் இவர் வெற்றி பெற்றார்.
# சாய்லி சிங்கு

**சாய்லி சிங்கு** (Shaili Singh) (பிறப்பு: 7 ஜனவரி 2004) ஓர் இந்திய விளையாட்டு வீராங்கனையாவார். இவர் நீளம் தாண்டுதல் போட்டிகளில் பங்கேற்கிறார். வயதுக்குட்பட்ட பிரிவுகளில் ஜூனியர் இந்திய தேசிய நீளம் தாண்டுதல் சாம்பியனான இவர், 18 வயதுக்குட்பட்ட பிரிவில் உலகின் முதல் 20 நீளம் தாண்டுதல் வீரர்களில் ஒருவராக உள்ளார். 18 வயதுக்குட்பட்ட பிரிவினர் நீளம் தாண்டுதல் குறித்த தேசிய சாதனை படைத்துள்ளனர். மூத்த இந்திய லாங் ஜம்பர் அஞ்சு பாபி ஜார்ஜ் மற்றும் அவரது கணவர், விருது பெற்ற பயிற்சியாளர் ராபர்ட் பாபி ஜார்ஜ் ஆகியோரால் அவருக்கு பயிற்சி அளிக்கப்படுகிறது. அஞ்சு பாபி ஜார்ஜ் அறக்கட்டளையில் பயிற்சி பெற்றதைத் தவிர, ஒலிம்பிக் தங்க குவெஸ்ட் மற்றும் பெங்களூரில் உள்ள அபிநவ் பிந்த்ரா மையமும் சிங்கிற்கு ஆதரவளிக்கின்றன.
# சாய்லி சிங்கு

## வாழ்க்கைப் பின்னணி

ஷெய்லி சிங் ஜனவரி 7, 2004 அன்று இந்தியாவின் உத்திரப்பிரதேசத்தில் உள்ள ஜான்சியில் பிறந்தார். அவர் மூன்று குழந்தைகளுக்கு ஒரு பெற்றோராக இருக்கும் தாய் வினிதா சிங் என்பவரால் வளர்க்கப்பட்டார். ஷெய்லி தன் இளம் வயதிலேயே தடகளத் தொழிலைத் தொடர விருப்பம் தெரிவித்தபோது, தையல் தொழிலில் இருந்த அவரது தாயார் வினிதா சிங் அதிர்ச்சியடைந்தார். ஒரு சிறிய நகரத்தில் ஒரு சாதாரண பின்னணியைக் கொண்ட ஒரு பெண் நீளம் தாண்டுதலை தனது தொழிலாக கொள்வதைப் பற்றி யோசிப்பது எளிதல்ல.  
இருப்பினும், நீளம் தாண்டுதலில் இளம் பெண்ணான சிங்கின் குறிப்பிடத்தக்க திறமை முன்னாள் இந்திய லாங் ஜம்பர் அஞ்சு பாபி ஜார்ஜின் கணவரும் பயிற்சியாளருமான ராபர்ட் பாபி ஜார்ஜின் கவனத்தை ஈர்த்தது. பெங்களூரில் உள்ள அஞ்சு பாபி ஜார்ஜ் விளையாட்டு அறக்கட்டளையில் சிங்கிற்கு பயிற்சி அளிக்க அவர் முன்வந்தார்.  
அஞ்சு பாபி ஜார்ஜ் விளையாட்டு அறக்கட்டளையில் பயிற்சி பெறுவதற்காக சிங் தனது 14 வயதில் பெங்களூருக்கு சென்றார். ஜார்ஜ் தம்பதியின் மேற்பார்வையில் சிங் பயிற்சியைத் தொடங்கினார். சிங் ஒரு விதிவிலக்கான திறமை வாய்ந்தவர் என்று அவரது பயிற்சியாளரும் இந்தியாவின் மூத்த வீரருமான அஞ்சு பாபி ஜார்ஜ் நம்புகிறார், அவர் ஒரு நாள் தனது தேசிய சாதனையை நீளம் தாண்டுதலில் முறியடிப்பார் - இது 14 ஆண்டுகளாக நிற்கும் ஒன்று. முக்கிய சர்வதேச போட்டிகளில் இந்தியாவுக்கான தடகளத்தில் ஒரு மாயையான தங்கப் பதக்கம் வெல்லும் திறன் சிங்கிற்கு இருப்பதாக அஞ்சு கூறுகிறார்.
# சாய்லி சிங்கு

## சாதனைகள்

- தேசிய ஜூனியர் தடகள சாம்பியன்ஷிப் ராஞ்சி 2018 இல் 16 வயதுக்குட்பட்ட நீளம் தாண்டுதல் பிரிவில் தங்கப்பதக்கம்
- குண்டூர் ஏ.பி., தேசிய ஜூனியர் தடகள சாம்பியன்ஷிப் 2019 இல் 18 வயதுக்குட்பட்ட பிரிவில் தங்கப்பதக்கம்
- 2018 ஆம் ஆண்டில் ராஞ்சியில் நடந்த ஜூனியர் தேசிய தடகள சாம்பியன்ஷிப்பில் யு -16 பிரிவில் நீளம் தாண்டுதலில் தங்கப்பதக்கம் வென்ற சிங், அங்கு ஜூனியர் நீளம் தாண்டுதலுக்கான தேசிய சாதனையையும் முறியடித்தார். அவர் 5.94 மீட்டர் தாவலை பதிவு செய்தார். 2019 ஆம் ஆண்டில், ஆந்திராவின் குண்டூரில் நடந்த ஜூனியர் தேசிய தடகள போட்டியில் தங்கப் பதக்கம் வெல்ல 6.15 மீட்டர் தாண்டி, 18 வயதுக்குட்பட்ட தனது சொந்த சாதனையை அவர் சிறப்பாகப் பெற்றார். இது 2020 ஆம் ஆண்டில் IAAF 20 வயதுக்குட்பட்ட சாம்பியன்ஷிப்பில் பங்கேற்பதற்கான தகுதிக்கு முன்னதாக இருந்தது.
# சந்தியா ரங்கநாதன்

**சந்தியா ரங்கநாதன்** (*Sandhiya Ranganathan*) இந்தியாவைச் சேர்ந்த ஒரு தொழில்முறை காற்பந்தாட்ட வீராங்கனையாவார். 1996 ஆம் ஆண்டு மே மாதம் 20 ஆம் தேதி இவர் பிறந்தார்.  
இந்திய மகளிர் தேசிய கால்பந்து அணிக்காகவும், இந்திய மகளிர் கூட்டிணைவுப்போட்டிகளில் சேது கால் பந்தாட்ட சங்க அணிக்காவும் நடுக்கள வீராங்கனையாக இவர் விளையாடுகிறார்.
# சந்தியா ரங்கநாதன்

## பன்னாட்டு அரங்கில்

1. 2018 ஆம் ஆண்டு எசுப்பானியாவின் வேலன்சியா நகரில் நடைபெற்ற 2018 ஆம் ஆண்டிற்குரிய கோட்டிப் பெண்கள் கால்பந்து போட்டியில் சந்தியா தனது முதல் கோலை அடித்தார்.
1. 2019 ஆம் ஆண்டு மார்ச்சு மாதம் 17 ஆம் நாள் நடைபெற்ற தெற்காசிய கால்பந்து கூட்டமைப்பு போட்டியில் இலங்கை அணிக்கு எதிரான போட்டியில் தனது இரண்டாவது கோலை சந்தியா அடித்தார்.
1. 2020 ஆம் ஆண்டு நடைபெற்ற ஆசிய கால்பந்து கூட்டமைப்பு கால்பந்து போட்டிகளுக்கான தகுதிச் சுற்று போட்டியில் 2019 ஆம் ஆண்டு ஏப்ரல் 6 ஆம் தேதி இந்தியாவை எதிர்த்து விளையாடிய நேபாள அணிக்கு எதிராக சங்கீதா முக்கியமான ஒரு கோலை அடித்தார்.
# சந்தியா ரங்கநாதன்

## பன்னாட்டு கோல்கள்

: இந்திய அணி புள்ளிகளும் முடிவுகளும் .  
| 1. | 17 மார்ச்சு 2019 | சாகித் ரங்கசலா, பிரத்நகர், நேபாளம் | இலங்கை | **2**–0 | 5–0 | 2019 தெற்காசிய பெண்கள் சாம்பியன் |  |
| --- | --- | --- | --- | --- | --- | --- | --- |
| 2. | 6 ஏப்ரல் 2019 | மண்டலார்த்திரி விளையாட்டரங்கம், மண்டலை, மியான்மர் | நேபாளம் | **2**–1 | 3–1 | ஆசிய பெண்கள் கால்பந்து கூட்டமைப்பு ஒலிம்பிக் தகுதிச்சுற்று போட்டிகள் |  |
| 3. | 9 ஏப்ரல் 2019 | மண்டலார்த்திரி விளையாட்டரங்கம், மண்டலை | மியான்மர் | **1**–0 | 3–3 | 2020 ஆசிய பெண்கள் கால்பந்து கூட்டமைப்பு ஒலிம்பிக் தகுதிச்சுற்று போட்டிகள் | } |
# வி. கோ. விசுமயா

**வெல்லுவா கொரத் விசுமயா** (*Velluva Koroth Vismaya*) இந்தியாவைச் சேர்ந்த ஓர் ஓட்டப்பந்தய வீராங்கனையாவார். 1997 ஆம் ஆண்டு மே மாதம் 14 ஆம் தேதி இவர் பிறந்தார். 400 மீட்டர் ஓட்டப் போட்டிகளில் விசுமயா சிறப்புத் தகுதி பெற்றவராவார்.  
2018 ஆம் ஆண்டு நடைபெற்ற ஆசிய விளையாட்டுப் போட்டிகளில் 4x400 மீட்டர் தொடர் ஓட்டப் பந்தயத்தில் பங்கெடுத்து தங்கம் வென்ற இந்திய பெண்களில் இவரும் ஒரு வீராங்கனையாக இடம்பெற்றிருந்தார். 2019 ஆம் ஆண்டு நடைபெற்ற ஆசிய தடகள சாம்பியன் பட்டப் போட்டிகளில் பெண்களுக்கான 4×400 மீட்டர் தொடர் ஓட்டத்தில் வெள்ளிப் பதக்கம் வென்றுள்ளார்.அதே போட்டியின் 4×400 மீட்டர் கலப்பு வீரர்கள் பிரிவிலும் இவர் வெள்ளிப் பதக்கத்தை வென்றுள்ளார்.
# வி. கோ. விசுமயா

## வாழ்க்கைக் குறிப்பு

வி.கே விசுமயா கேரளாவின் கண்ணூர் மாவட்டத்தில் 1997 ஆம் ஆண்டு பிறந்தார்.வி.கே விசுமயாவின் தந்தை ஒரு மின்சார பணியாளர். தாயார் ஓர் இல்லத்தரசி. உயர்கல்வி படித்து எதிர்காலத்தில் ஒரு பொறியாளராகவும், கல்வி உலகில் தொடர்ந்து சஞ்சரிக்கவும் இவர் விரும்பினார். ஆனால் தடகளப் பயிற்சியில் இருந்த அவரின் சகோதரி விதிசாவைப் போலவே தடகள விளையாட்டில் பயிற்சி பெறத் தொடங்கினார்.
# வி. கோ. விசுமயா

## வெற்றிகள்

1. 2013 ஆம் ஆண்டு கொத்தமங்கலம் செயிண்ட் சியார்ச்சு மேல்நிலைப்பள்ளியில் 11-ஆம் வகுப்பு பயிலும் போது தென்னிந்திய அளவில் நடந்த பள்ளிகளுக்கு இடையிலான விளையாட்டுப் போட்டிகளில் தங்கப் பதக்கம் வென்றார்.
1. 2017ஆம் ஆண்டு அகில இந்திய பல்கலைக்கழகங்களுக்கு இடையிலான சாம்பியன் பட்டப் போட்டிகளில் கலந்துகொண்டு 200 மீட்டர் ஓட்டத்தில் வெற்றி பெற்று தங்கப்பதக்கம் வென்றார். அதே போட்டியில் 400 மீட்டர் ஓட்டத்தில் வெள்ளிப் பதக்கத்தையும் வென்றார்.
1. 2019 ஆம் ஆண்டு செக் குடியரசின் புரோனோ நகரில் நடந்த தடகள சந்திப்பில் 400 மீட்டர் ஓட்டத்தை 52.12 வினாடிகளில் ஓடி தங்க பதக்கம் வென்றுள்ளார்.
1. 2019 ஆம் ஆண்டு நடைபெற்ற 59 ஆவது தேசிய திறந்தநிலை தடகளப் போட்டிகளில் 400 மீ ஓட்டப் பந்தயத்தில் தங்கப் பதக்கம் வென்றார்.
1. 2021 கோடைக்கால ஒலிம்பிக் போட்டியில் பங்கு பெறும் வாய்ப்பைப் பெற்றுள்ளார்.
# இங்கோகம் பாலா தேவி

**இங்கோகம் பாலா தேவி** (*Ngangom Bala Devi*) ஓர் இந்திய கால்பந்தாட்ட வீராங்கனையாவார். 1990 ஆம் ஆண்டு பெப்ரவரி மாதம் 2 அன்று பிறந்தார். இசுக்காட்லாந்து பெண்கள் கால்பந்தாட்ட கூட்டிணைவுப் போட்டிகளில் விளையாடும் ரேஞ்சர்சு கால்பந்து அணியிலும் இந்தியப் பெண்கள் தேசிய கால்பந்தாட்ட அணியிலும் முன்கள வீரராக பாலா தேவி விளையாடி வருகிறார்.
# இங்கோகம் பாலா தேவி

## வாழ்க்கைக் குறிப்பு

பாலா தேவி வடகிழக்கு இந்திய மாநிலமான மணிப்பூரில் பிறந்து வளர்ந்தார். கால்பந்தாட்டம் தேவியின் குடும்பத்தில் ஒரு மரபாகவே இருந்தது. தன் இளம் வயதிலேயே தேவி கால்பந்தாட்டத்தை ஆடத் தொடங்கினார். 11 வயதில் உள்ளூர் பெண்கள் கால்பத்தாட்டக் குழுவில் இணைந்து விளையாடத் தொடங்கினார். இவரது தந்தையின் பிரியமான பொழுது போக்குகளில் ஒன்றும் கால்பந்தாட்டமாகும். தேவி தனது தந்தை, அண்ணன், இரட்டையரான சகோதரிகள் ஆகியோருடன் கால்பந்தாட்டம் ஆடிவந்தார். குறிப்பாக ஆண்களுடன் கால்பந்தாட்டம் ஆடியபடியே தேவி வளர்ந்தார். வலைப்பந்தாட்டம், எறிபந்தாட்டம் போன்ற விளையாட்டுகளையும் தேவி விளையாடி வந்தார். மணிப்பூர் மாநிலத்திலுள்ள ஓயினாம் நகரிலுள்ள ஓனம் தம்பல் மார்க் கல்லூரியில் தனது கல்வியை முடித்தார். குடும்பத்தில் பாலா தேவி மட்டுமே தொழில்முறை கால்பந்தாட்டம் ஆடுமளவுக்கு உயர்ந்தார்.
# இங்கோகம் பாலா தேவி

## தொழில்முறை சாதனைகள்

1. 2002 ஆம் ஆண்டு அசாமில் நடந்த 19 வயதுக்குட்பட்டோருக்கான பெண்கள் சாம்பியன் பட்டப் போட்டியில் பங்கேற்ற மணிப்பூர் அணியின் ஒரு பகுதியாக இருந்தார். இப்போட்டியின் சிறந்த ஆட்டக்காரர் என்ற சிறப்பு வழங்கப்பட்டது. 2003 ஆம் ஆண்டு போட்டியிலும் இந்த சிறப்பு மீண்டும் இவருக்குக் கிடைத்தது.
1. இந்திய மகளிர் கால்பந்து சாம்பியன்பட்டப் போட்டியில் மணிப்பூர் மூத்த பெண்கள் கால்பந்து அணியை பிரதிநிதித்துவப்படுத்த தேவி தேர்ந்தெடுக்கப்பட்டார்.
1. 2014 ஆம் ஆண்டு நடைபெற்ற பெண்கள் கால்பந்து சாம்பியன்பட்டத்தை வென்ற மணிப்பூர் அணியின் ஒரு பகுதியாக தேவி விளையாடினார். மணிப்பூர் ஒடிசாவை இறுதிப்போட்டியில் 3–1 என்ற கணக்கில் தோற்கடித்தது.
1. 2014 ஆம் ஆண்டு நடைபெற்ற தெற்காசிய கால்பந்துக் கூட்டமைப்பு சாம்பியன் பட்டப் போட்டியில் வென்ற இந்திய அணியில் தேவி அங்கம் வகித்தார்.
1. 2015 ஆம் ஆண்டு நடைபெற்ற இந்திய தேசிய விளையாட்டுப் போட்டிகளில் கால்பந்தாட்டப் பிரிவில் தேவி அங்கம் வகித்த மணிப்பூர் அணி தங்கப் பதக்கம் வென்றது.
1. 2020 ஆம் ஆண்டு டிசம்பர் மாதம் 6 அன்று ஐரோப்பாவில் நடைபெற்ற ஒரு தொழில்முறை கால்பந்து போட்டியில் கோல் அடித்த முதல் இந்திய பெண்மணி என்ற பெருமையை பாலா தேவி பெற்றார்.
1. பல நட்சத்திர வீர்ர்களுடன் போட்டியிட்டு ஆசிய கால்பந்தாட்ட கூட்டமைப்பு வழங்கும் இந்த வார சிறந்த கால்பந்தாட்ட வீர்ர் என்ற விருதை தேவி வென்றுள்ளார். இவ்விருதை வென்ற முதல் இந்தியர் என்ற சிறப்பு தேவிக்கு கிடைத்தது..
# சஃபாலி வர்மா

**சஃபாலி வர்மா** (*Shafali Verma*) இந்தியாவைச் சேர்ந்த ஒரு துடுப்பாட்ட வீராங்கனையாவார். 2004 ஆம் ஆண்டு சனவரி மாதம் 28 ஆம் தேதி இவர் பிறந்தார். இந்திய தேசியப் பெண்கள் அணியில் சஃபாலி விளையாடி வருகிறார். 2019 ஆம் ஆண்டு தனது 15 ஆவது வயதில் இந்தியப் பெண்கள் 20/20 அணியில் இடம்பிடித்து இந்தியாவுக்காக இவர் பன்னாட்டுப் போட்டிகளில் விளையாடி வருகிறார்.
# சஃபாலி வர்மா

## தனிப்பட்ட வாழ்வும் பின்புலமும்

அரியானா மாநிலத்திலுள்ள ரோத்தக் நகரில் சஃபாலி வர்மா பிறந்தார். 2013 ஆம் ஆண்டு நவம்பர் மாதம் சஃபாலிக்கு 9 வயதாக இருக்கும்போது சச்சின் டெண்டுல்கரின் ரஞ்சிக் கோப்பை இறுதி ஆட்டத்தைப் பார்க்க நேரிட்டதால் இவருக்கு துடுப்பாட்டத்தின் மீது ஆர்வம் உண்டானது. இவரது தந்தையும் சகோதரரும் இந்த ஆர்வத்தை மேலும் தூண்டி ஆதரவளித்துள்ளனர். ஓர் உள்ளூர் போட்டியில் உடல்நிலை சரியிலாமலிருந்த தனது சகோதரனுக்குப் பதிலாக அப்போட்டியில் விளையாட சஃபாலிக்கு வாய்ப்பு கிடைத்தது. அப்போட்டியில் ஆட்டநாயகன் மற்றும் தொடர் நாயகன் விருதுகள் இவருக்கு கிடைத்தன.
# சஃபாலி வர்மா

## தொழில்முறை சாதனைகள்

1. 2019 ஆம் ஆண்டு செப்டம்பர் மாதத்தில் தென்னாப்பிரிக்காவுக்கு எதிரான தொடருக்கான இந்திய மகளிர் இருபது -20 அணியில் சஃபாலி இடம் பெற்றார். இப்போட்டியே இவருக்கு அறிமுகப் போட்டியாகும். 15 வயதில் அறிமுகம் என்பதால் இந்திய அணியில் மிக இளம் வயது வீராங்கனை என்ற சிறப்பும் இவருக்கு உண்டு.
1. 2019 ஆம் ஆண்டு நவம்பரில் மேற்கிந்தியத் தீவுகள் அணிக்கு எதிரான தொடருக்கான இந்திய மகளிர் இருபது -20 அணியில் சஃபாலி இடம் பெற்றார். இப்போட்டியில் மிக இளம் வயதில் அரை சதம் அடித்தவர் என்ற சிறப்பு சஃபாலிக்கு சேர்ந்தது. 5 போட்டிகள் கொண்ட இத்தொடரில் 158 ஓட்டங்கள் எடுத்து தொடர் நாயகி என்ற விருதும் கிடைத்தது.
1. 2020 ஆண்டு சனவரியில் ஆத்திரேலியாவுக்கு எதிரான பெண்கள் 20/20 உலகக் கோப்பைப் போட்டிகளில் இடம்பெற்றார். தற்பொழுது பெண்கள் 20/20 விளையாட்டு வீரர்களின் தரவரிசைப் பட்டியலில் சஃபாலி மூன்றாவது இடத்தில் உள்ளார்.
# சோனம் மாலிக்கு

**சோனம் மாலிக்கு** (*Sonam Malik*) இந்தியாவிலுள்ள அரியானா மாநிலத்தின் சோனிபத்தை சேர்ந்த இந்திய பெண் மல்யுத்த வீராங்கனை ஆவார். இவர் தேசிய விளையாட்டுப் போட்டிகளில் தங்கப் பதக்கத்தையும், உலக மல்யுத்த சாம்பியன் போட்டிகளில் இரண்டு தங்கப் பதக்கங்களையும் வென்றுள்ளார். சோனம் உலகப் படைப்பயிற்சி மல்யுத்த வெற்றியாளர் போட்டிகளில் இதுவரை இரண்டு தங்கப் பதக்கங்களை வென்றுள்ளார். இவர் டோக்கியோ 2020 கோடைகால ஒலிம்பிக் போட்டிகளில் இந்தியாவின் சார்பாக மல்யுத்தப் போட்டியில் பங்கேற்றார். பங்கேற்கத் தேர்வு செய்யப்பட்டுள்ளார். இவர் 2023 ஆம் ஆண்டு சீனாவின் ஹாங்சோவில் நடைபெற்ற 2022 ஆசிய விளையாட்டுப் போட்டியில் பங்கேற்கும் இந்திய மல்யுத்த அணிக்கு தேர்ந்தெடுக்கப்பட்டார். இவர் ஆசிய விளையாட்டு போட்டியில் 62 கிலோ எடைப் பிரிவில் வெண்கல பதக்கம் வென்றார்.
# சோனம் மாலிக்கு

## தனிப்பட்ட வாழ்க்கை மற்றும் பின்னணி

சோனம் மாலிக்கு 2002 ஆம் ஆண்டு ஏப்ரல் மாதம் 15 அன்று அரியானாவின் சோனிபட்டு நகரத்திற்கு அருகிலுள்ள மதீனா என்ற கிராமத்தில் பிறந்தார். இவரது தந்தையும் ஒரு உறவினரும் மல்யுத்த வீரர்களாவர். இவர்கள் மாலிக் மல்யுத்த விளையாட்டை தேர்ந்தெடுக்க காரணமாக இருந்தனர். இவர் தனது கிராமத்தில் உள்ள நேதாச்சி சுபாசு சந்திரபோசு விளையாட்டு வளாகத்தில் பயிற்சியாளர் அச்மீர் மாலிக்கிடம் பயிற்சிக்காகச் சேர்ந்தார். தொடக்கத்தில் விளையாட்டு வளாகத்தில் வசதிகள் போதுமானதாக இல்லை என்பதால் பயிற்சிப் பள்ளி வீரர்கள் தரையில் பயிற்சி பெற்றனர். மழை நாட்களில் மைதானம் சேறும் சகதியுமாக மாறும், இதனால் வீரர்கள் சாலைகளில் பயிற்சி செய்ய வேண்டிய கட்டாயம் ஏற்பட்டது.  
சோனம் மாலிக் தற்போது தனது இளங்கலை கலைப் பட்டப்படிப்பைத் படித்து வருகிறார்.
# சோனம் மாலிக்கு

## விளையாட்டு வாழ்க்கை

சோனம் மாலிக் 2016 இல் நடந்த தேசிய பள்ளிகளுக்கான விளையாட்டுப் போட்டியில் மல்யுத்தத்தில் தங்கப் பதக்கம் வென்றார். 2017 ஆம் ஆண்டில், படைப்பயிற்சியாளர்களுக்கான தேசிய விளையாட்டுப் போட்டியில் ஒரு வெள்ளி பதக்கம் வென்றார். இவர் மேலும் உலக பள்ளிகளுக்கான விளையாட்டுப் போட்டிகளில் தங்கப் பதக்கம், படைப்பயிற்சியாளர்களுக்கான ஆசிய மல்யுத்த விளையாட்டுப் போட்டியில் வெண்கலப் பதக்கம் மற்றும் படைப்பயிற்சி உலக மல்யுத்த விளையாட்டுப் போட்டியில் தங்கப் பதக்கம் என பல பதகங்களை வென்றுள்ளார். 2017 இல் ஒரு மல்யுத்த போட்டியில் மாலிக்கின் தோள்பட்டையில் காயம் ஏற்பட்டது. இவர் ஏறத்தாழ ஒன்றரை ஆண்டுகள் சிகிச்சையில் தொடர்ந்தது இருந்து வந்தார். 2018 ஆம் ஆண்டிலும் படைப் பயிற்சியாளர் ஆசிய மல்யுத்த விளையாட்டுப் போட்டியிலும் மற்றும் படைப்பயிற்சியாளர் உலக மல்யுத்த விளையாட்டுப் போட்டியிலும் வெண்கலப் பதக்கங்களை வென்றார். 2019 ஆம் ஆண்டு படைப்பயிற்சியாளர் உலக மல்யுத்த விளையாட்டுப் போட்டியில் சோனம் மாலிக் மீண்டும் தங்கப்பதக்கம் வென்றார்.  
ஒலிம்பிக் கோல்ட் குவெசுட்டு அமைப்பு சோனம் மாலிக்கிற்கு ஆதரவு கொடுத்துள்ளது. இவ்வமைப்பு இந்திய விளையாட்டு வீரர்களுக்கு ஒலிம்பிக் பதக்கங்களை வெல்ல உதவும் லாப நோக்கற்ற வேலையை செய்கிறது.  
சோனம் பல்கேரியாவின் சோபியாவில் நடைபெற்ற 2022 உலக இளையோருக்கான மல்யுத்த சாம்பியன் போட்டி நிகழ்வில் வெள்ளிப் பதக்கம் வென்றார். செர்பியா பெல்கிறேடில் நடைபெற்ற 2022 உலக மல்யுத்த சாம்பியன் போட்டிகளில் 62 கிலோ பிரிவில் அவர் போட்டியிட்டார். இவர் 2023 ஆம் ஆண்டு சீனாவின் ஹாங்சோவில் நடைபெற்ற 2022 ஆசிய விளையாட்டுப் போட்டியில் பங்கேற்கும் இந்திய மல்யுத்த அணிக்கு தேர்ந்தெடுக்கப்பட்டார். இவர் ஆசிய விளையாட்டு போட்டியில் 62 கிலோ எடைப் பிரிவில் வெண்கல பதக்கம் வென்றார்.
# சோனம் மாலிக்கு

## சாதனைகள்

1. 2016 தேசிய பள்ளிகளுக்கிடையிலான மல்யுத்தப் போட்டியில் தங்கப் பதக்கம் வென்றார்.
1. 2017 ஆம் ஆண்டு கிரீசு நாட்டின் ஏதென்சு நகரில் நடைபெற்ற உலக இளையோர் மல்யுத்தப் போட்டியில் சோனம் தங்கப் பதக்கம் வென்றார்.
1. 2017 ஆம் ஆண்டு ஆகத்து மாதம் ஆக்ராவில் நடைபெற்ற உலக பள்ளிகளுக்கு எதிரான மல்யுத்தப் போட்டியில் சோனம் தங்கப் பதக்கம் வென்றார். இதைதவிர 2017 ஆம் ஆண்டில் தேசிய இளையோர் மல்யுத்தப் போட்டியில் வெள்ளிப் பதக்கம், ஆசிய இளையோர் மல்யுத்தப் போட்டியில் வெண்கலப் பதக்கம் ஆகியவற்றையும் வென்றுள்ளார்.
1. 2018 ஆம் ஆண்டு நடைபெற்ற உலக மற்றும் ஆசிய இளையோர் மல்யுத்தப் போட்டிகளில் வெண்கலப் பதக்கம் வென்றார்.
1. 2019 ஆம் ஆண்டு நடைபெற்ற அனைத்திந்திய பல்கலைக்கழகங்க இடையிலாலான போட்டியில் தங்கமும், ஆசிய இளையோர் போட்டியில் வெண்கலமும், உலக இளையோர் போட்டியில் தங்கமும் வென்றார்.
1. 2022 ஆசிய விளையாட்டுப் போட்டியில் 62 கிலோ எடைப் பிரிவில் வெண்கல பதக்கம் வென்றார்.
# யசாசுவினி சிங் தேசுவால்

**யசாசுவினி சிங் தேசுவால்** (*Yashaswini Singh Deswal*) இந்தியாவைச் சேர்ந்த ஒரு துப்பாக்கி சுடும் வீராங்கனையாவார். 2019 ஆம் ஆண்டு பிரேசில் நாட்டின் இரியோ டி செனீரோவில் நடைபெற்ற பன்னாட்டு துப்பாக்கி சுடும்போட்டி கூட்டமைப்பு போட்டியில் 10 மீட்டர் காற்றழுத்த துப்பாக்கி சுடும் பிரிவில் தேசுவால் தங்கப் பதக்கம் வென்றார். இதைத் தொடர்ந்து 2020 ஆம் ஆண்டில் நடக்கவிருந்த போட்டியில் இந்தியா பங்கேற்கும் தகுதியைப் பெற்றது.
# யசாசுவினி சிங் தேசுவால்

## வாழ்க்கைக் குறிப்பு

தேசுவால் 1997 ஆம் ஆண்டு மார்ச்சு மாதம் 30 அன்று புது தில்லியில் பிறந்தார். இவரது தந்தை எசு.எசு.தேசுவால் ஓர் இந்தியக் காவல் பணி அலுவலராவார். இந்தியா-திபெத் எல்லை காவல்துறை பொது இயக்குநராக இவர் பணிபுரிந்தார். தாய் சரோச் தேசுவால் அரியானா மாநிலத்தின் பஞ்ச்குலா மாவட்டத்தில் முதன்மை வருமான வரி தலைமை ஆணையராக பணியாற்றி வருகிறார். 2019 ஆம் ஆண்டு ஆகத்து மாத நிலவரப்படி சண்டிகரில் உள்ள டி.ஏ.வி கல்லூரியில் தேசுவால் படித்துக் கொண்டிருந்தார்.
# யசாசுவினி சிங் தேசுவால்

## தொழில் முறை சாதனைகள்

1. தேசுவால் 2012 ஆம் ஆண்டு முதல் துப்பாக்கி சுடும் பயிற்சியை தொடங்கினார். 2014 ஆம் ஆண்டில் சீனாவின் நாங்கிங் நகரில் நடைபெற்ற கோடைக்கால இளையோர் ஒலிம்பிக் போட்டிக்கு இவர் தகுதி பெற்றார். அங்கு 10 மீட்டர் காற்றழுத்த துப்பாக்கி சுடும் விளையாட்டின் இறுதிப் போட்டிவரை முன்னேறி ஆறாவது இடத்தைப் பிடித்தார்.
1. 2016 ஆம் ஆண்டு செருமனி நாட்டின் சுகில் நகரில் நடைபெற்ற பன்னாட்டு துப்பாக்கி சுடும் விளையாட்டு இளையோர் உலகக் கோப்பை போட்டியில் தனிநபர் மற்றும் குழு என இரண்டு பிரிவுகளிலும் வெள்ளிப் பதக்கம் வென்றார்.
1. அசர்பைசானின் குவாபாலா நகரில் 2016 ஆம் ஆண்டு நடைபெற்ற துப்பாக்கி சுடும் குழுப் போட்டியில் பங்கேற்றார். இப்போட்டியில் அக்குழுவினருக்குத் தங்கப் பதக்கம் கிடைத்தது.
1. 2016 ஆம் ஆண்டு நடைபெற்ற தெற்காசிய விளையாட்டுப் போட்டிகளில் அணி நிகழ்வில் தங்கப் பதக்கத்தையும், தனிநபர் போட்டியில் வெண்கலப் பதக்கத்தையும் தேசுவால் பெற்றார்.
1. 2017 ஆம் ஆண்டு நடைபெற்ற பன்னாட்டு துப்பாக்கி சுடும் கூட்டமைப்பு போட்டியில் இளையோர் உலக சாம்பியன் பட்டப் போட்டியில் தங்கப் பதக்கம் வென்றார். புள்ளிகள் கணக்கில் அதுவரையில் எட்டியிருந்த சாதனை புள்ளிகளை சமன் செய்தார்.
1. 2019 ஆம் ஆண்டு இரியோ டி செனிரோவில் நடைபெற்ற 2019 பன்னாட்டு துப்பாக்கி சுடுவோர் கூட்டமைப்பின் உலகக் கோப்பை போட்டியில் தேசுவால் தங்கப் பதக்கம் வென்றார். இறுதி சுற்றில் இவர் முன்னாள் ஒலிம்பிக் மற்றும் உலக சாம்பியனான ஒலினா கோசுடெவிச்சை தோற்கடித்தார்.
# சிம்ரஞ்சித்து கவுர் பாத்

**சிம்ரஞ்சித்து கவுர் பாத்** (*Simranjit Kaur Baatth*) இந்தியாவின் பஞ்சாப் மாநிலத்தைச் சேர்ந்த ஒரு தொழில்சாரா குத்துச்சண்டை வீராங்கனை ஆவார். இவர் 1995 ஆம் ஆண்டு சூலை மாதம் 10 அன்று பிறந்தார்.  
2011 ஆம் ஆண்டு முதல் பன்னாட்டு அளவில் இந்தியாவிற்காக குத்துச்சண்டை போட்டிகளில் கலந்து கொள்கிறார். 2018 ஆம் ஆண்டு நடைபெற்ற தொழில்சாரா பன்னாட்டு குத்துச்சண்டை கூட்டமைப்பு மகளிர் உலக குத்துச்சண்டை சாம்பியன்பட்டப் போட்டியில் இந்தியாவுக்காக வெண்கலப் பதக்கம் வென்றுள்ளார். துருக்கி நாட்டின் இசுதான்புல் நகரில் நடைபெற்ற அமெட் கொமர்ட் பன்னாட்டு மகளிர் குத்துச்சண்டைப் போட்டியில் 64 கிலோ எடைப் பிரிவில் வெற்றி பெற்று தங்கப் பதக்கம் வென்ற இந்திய அணியில் ஒருவராகவும் கவுர் அங்கம் வகித்துள்ளார்.  
2021 ஆம் ஆண்டு சப்பான் நாட்டின் டோக்கியோ நகரில் நடக்க உள்ள ஒலிம்பிக் போட்டியில் 60 கிலோ குத்துச்சண்டைப் போட்டியில் கவுர் பங்கேற்க உள்ளார். ஒலிம்பிக் குத்துச் சண்டைப் போட்டியில் கலந்து கொள்ளும் முதலாவது பஞ்சாப் பெண் என்ற சிறப்பும் கவுருக்கு கிடைத்துள்ளது.
# சிம்ரஞ்சித்து கவுர் பாத்

## வாழ்க்கைக் குறிப்பு

இந்தியாவின் பஞ்சாப் மாநிலத்திலுள்ள லூதியானா மாவட்டத்திலிருக்கும் சாக்கர் கிராமத்தில் கவுர் பிறந்தார்.
# சிம்ரஞ்சித்து கவுர் பாத்

## தொழில்முறை சாதனைகள்

1. 2011 ஆம் ஆண்டு பஞ்சாப் மாநிலம் பட்டியாலாவில் நடைபெற்ற 6 ஆவது இளையோர் பெண்கள் தேசிய குத்துச்சண்டைப் போட்டியில் வெண்கலப் பதக்கத்தை வென்றார். இலகுரக பளு தூக்கும் போட்டியில் பங்கேற்ற இவர் வெண்கலப் பதக்கம் வென்றார்.
1. 2019 ஆம் ஆண்டு இந்தோனேசியாவின் லபுவன் பாயோவில் நடைபெற்ற 23 ஆவது குடியரசுத் தலைவர் கோப்பை பன்னாட்டு குத்துச்சண்டை போட்டியில் கவுர் தங்கப்பதக்கம் வென்றார்.
# மிருணாளினி முகர்ஜி

**மிருணாளினி முகர்ஜி** (Mrinalini Mukherjee) (1949 – 15 பிப்ரவரி 2015) ஒரு இந்திய சிற்பியாவார். இவரது கைத்தறி நிறுவல்களும், சிற்பங்களும் குறிப்பிடத்தக்கவை. சிற்பக்கலைக்கு வழக்கத்திற்கு மாறான பொருளான சாயம் ஏற்றப்பட்டு நெய்த சணல் இழைகளின் தனித்துவமான சமகால பாணி மற்றும் பயன்பாட்டிற்கு பெயர் பெற்றவர். முகர்ஜி சிற்பங்களை உருவாக்க மெழுகு, தாமிரம், சணல் மற்றும் களிமண் போன்ற பல்வேறு பொருட்களையும் பயன்படுத்தினார். ஒரு கலைஞராக, இவர் வெவ்வேறு கருப்பொருட்களை பயன்படுத்தினார். இவர் வண்ண ஓவியங்கள், இலைகளின் செதுக்கல்கள், மழை, சூரிய அஸ்தமனம், காற்று மற்றும் சந்திரனின் நன்மைகளை கூறும் இயற்கை ஆய்வுகள் போன்றவை.  
1970கள் முதல் 2000கள் வரை நான்கு தசாப்தங்களுக்கு மேலாக ஒரு தொழில் வாழ்க்கையைப் பெற்றார். இவரது பணி அமைப்பு பொது சேகரிப்பின் ஒரு பகுதியாகும். மேலும், நவீன கலை அருங்காட்சியகம், ஆக்சுபோர்டு, புது தில்லி, தேசிய நவீன கலைக்கூடம், ஆம்ஸ்டர்டாமின் ஸ்டெடெலிஜ்க் அருங்காட்சியகம் ஆகியவையும் அடங்கும்.
# மிருணாளினி முகர்ஜி

## ஆரம்பகால வாழ்க்கையும், கல்வியும்

முகர்ஜி 1949 ஆம் ஆண்டில் இந்தியாவின் மும்பையில் கலைஞர்களான பெனோட் பெஹாரி முகர்ஜி மற்றும் லீலா முகர்ஜி ஆகியோருக்கு பிறந்தார். பெற்றோருக்கு ஒரே குழந்தையான, இவர் மலை நகரமான தேராதூனில் (தற்போதைய உத்தராகண்டம்) வளர்க்கப்பட்டார். அங்கு இவர் வெல்ஹாம் பெண்கள் பள்ளியில் பயின்றார். மேலும் தனது கோடை விடுமுறையை சாந்திநிகேதனில் கழித்தார்.  
முகர்ஜி பரோடா, மகாராஜா சயாஜிராவ் பல்கலைக்கழகத்தில் நுண்கலை இளங்கலை (ஓவியம்) படிக்கச் சென்றார். அதன்பிறகு, இவர் பல்கலைக்கழகக் கலைஞர் கே. ஜி. சுப்பிரமண்யனின் கீழ் அதே பல்கலைக்கழகத்தில் சுவர் ஓவியத்தில் முதுகலை பட்டம் பெற்றார். இவர் பல்கலைக்கழகத்தில் நுண்கலை பீட உறுப்பினராகவும் இருந்தார். இவரது ஆய்வுகள் இத்தாலிய பிரெஸ்கோ பாணியிலும், பிற வழக்கமான நுட்பங்களையும் உள்ளடக்கியது. இவர் இயற்கை இழைகளுடன் சுவரோவியத்திற்கான ஒரு ஊடகமாக பணியாற்றினார்.
# மிருணாளினி முகர்ஜி

## தொழில்

முகர்ஜியின் முதல் தனி கண்காட்சி 1972இல் புதுதில்லியின் உள்ள சிறீதரணி கலைக்கூடத்தில் நடைபெற்றது. இது சாயம் பூசப்பட்ட இயற்கை இழைகளில் நெய்த வடிவங்களைக் கொண்டிருந்தது. இது போன்ற தொடர்ச்சியான படைப்புகள் இவருக்கு அங்கீகாரத்தைக் கொண்டுவந்தது. இவரது சமகாலத்தவர்கள் பலரும் முறையான ஓவியங்களில் கவனம் செலுத்தியபோது, இவர் இயற்கை இழைகளில் தனது வாழ்க்கையைத் தொடங்கினார். முக்கியமாக பெண்கள் பேய்கள், யோனிகள் மற்றும் பிற மனித உருவங்களைக் கொண்ட தொல்பொருட்களைப் பயன்படுத்தினர். இவர் தனது சிற்பங்களுக்கு கருத்தரிப்பிற்கான தெய்வங்களுக்குப் பெயரிட்டார். மேலும் இது சிற்றின்பமாகவும் அறிவுறுத்தலாகவும் காணப்பட்டது. முகர்ஜி 1971ஆம் ஆண்டில் சிற்பக்கலைக்கான பிரிட்டிசு அமைப்பின் உதவித்தொகையைப் பெற்றார். இது இவரை வெஸ்ட் சர்ரே கலை மற்றும் வடிவமைப்பு கல்லூரிக்கு அனுப்பியது. அங்கு இவர் 1978 வரை கட்டப்பட்ட நெய்தல் பணிகளைத் தொடர்ந்தார்.  
முகர்ஜியின் ஆரம்பகால படைப்புகளில் பெரும்பாலானவை இயற்கையான சணல் மூலம் வகைப்படுத்தப்பட்டிருந்தாலும், இவர் பின்னர் சுட்டாங்கல் மற்றும் வெண்கலத்துடன் விரிவாக பணியாற்றத் தொடங்கினார். 2000களில் இவரது வெண்கலப் படைப்பு வெளிப்பட்டது.  
1994 ஆம் ஆண்டில் டேவிட் எலியட் நடத்திய கண்காட்சியை நடத்த முகர்ஜி ஆக்சுபோர்டின் நவீன கலை அருங்காட்சியகத்திற்கு அழைக்கப்பட்டார். இதே கண்காட்சி அடுத்த சில மாதங்களில் ஐக்கிய இராச்சியத்தின் பிற நகரங்களுக்கும் பயணித்தது. முகர்ஜி பின்னர் 1996 இல் நெதர்லாந்தில் நடைபெற்ற ஒரு சர்வதேச பட்டறையில் பங்கேற்றார்.
# மிருணாளினி முகர்ஜி

## நுட்பமும் நடை

பாரம்பரிய இந்திய மற்றும் வரலாற்று ஐரோப்பிய சிற்பம், நாட்டுப்புற கலை, நவீன வடிவமைப்பு, உள்ளூர் கைவினைப்பொருட்கள் மற்றும் துணி ஆகியவற்றால் முகர்ஜி செல்வாக்கு பெற்றார். முடிச்சு இவரது முக்கிய நுட்பங்களில் ஒன்றாகும். இவர் உள்ளுணர்வாக பணியாற்றினார். ஓவியங்கள், மாதிரிகள் அல்லது ஆயத்த வரைபடங்களின் அடிப்படையில் ஒருபோதும் பணிபுரியவில்லை.  
சுதந்திரத்திற்கு பிந்தைய இந்திய சமகால கலை ஆசிரியர்கள் முகர்ஜியை "சமகால இந்திய கலையில் தனித்துவமான குரல்" என்று அழைத்தனர்.
# மிருணாளினி முகர்ஜி

## இறப்பு

சிறு காலம் நோய்வாய்பட்டிருந்த மிருணாளினி முகர்ஜி தனது 65 வயதில், இறந்தார்.
# சோனாலீ விசுணு சிங்கட்டே

**சோனாலி விஷ்ணு ஷிங்கேட்** (*Sonali Shingate*) (பிறப்பு: மே 27, 1995) மகாராஷ்டிராவின் மும்பையைச் சேர்ந்த ஒரு தொழில்முறை கபடி விளையாட்டு வீராங்கனை ஆவார். ஜகார்தாவில் நடைபெற்ற 2018 ஆசிய விளையாட்டுப் போட்டிகளில் வெள்ளிப் பதக்கத்தையும், காத்மண்டுவில் நடைபெற்ற 2019 தெற்காசிய விளையாட்டுப் போட்டியில் தங்கப் பதக்கத்தையும் வென்ற இந்திய அணிகளில் இவர் பங்கு வகித்தார்.  
ஷிங்கேட் இந்திய ரயில்வேயில் பணிபுரிந்து வருகிறார், மேலும் தேசிய கபடி சாம்பியன்ஷிப்பில் ரயில்வே அணிக்கு தங்கம் மற்றும் வெள்ளிப் பதக்கங்களை வென்றுள்ளார். மகாராஷ்டிரா அரசு இவருக்கு மாநிலத்தின் மிக உயர்ந்த விளையாட்டு அங்கீகாரமான சிவ சத்ரபதி விருதை வழங்கி கெளரவித்துள்ளது.
# சோனாலீ விசுணு சிங்கட்டே

## குடும்ப வாழ்க்கை மற்றும் பின்னணி[தொகு]

ஷிங்கேட் மும்பையின் லோயர் பரேலில் பிறந்தார். அவரது தந்தை ஒரு பாதுகாப்புக் காவலராக வேலை செய்து வந்தார். அவரின் தாய் ஒரு உணவகத்தை நடத்தி வந்தார். அவர் மகரிஷி தயானந்த் கல்லூரியில் படிக்கும் போது கபடி விளையாடத் தொடங்கினார். ஷிங்கேட் தனது விளையாட்டிற்கான பயிற்சியை சிவ சக்தி மகிளா சங்க கிளப்பில் பயிற்சியாளராக இருக்கும் ராஜேஷ் படாவேவிடம் தொடங்கினார். அந்த நாட்களில் அவர் கடுமையான நிதி நெருக்கடியை எதிர்த்துப் போராட வேண்டியிருந்தது. அப்போது அவருக்கான காலணிகள் மற்றும் பயிற்சிக்குத் தேவையான உபகரணங்களை வாங்கக் கூட சாத்தியம் இல்லாமல் இருந்தது.  
பின்னர் அவரது பயிற்சியாளர் படாவே அவருக்கு காலணிகள் மற்றும் பயிற்சிக்குத் தேவையான உபகரணங்களை வாங்கிக் கொடுத்து உதவினார். ஷிங்கேட் விளையாடுவதை அவரது குடும்பத்தினர் ஆதரித்திருந்தாலும், அவர் படிப்பில் கவனம் செலுத்த வேண்டும் என்றும் அவர்கள் விரும்பினர். அதனால் பல சமயங்களில் அவர் மாலை நேரங்களில் விளையாட்டு மற்றும் பயிற்சியில் ஈடுபட்டுவிட்டு அடுத்த நாள் தேர்வுக்காக நள்ளிரவில் எழுந்து படிக்க வேண்டிய நிலை ஏற்பட்டது.  
ஆரம்ப விளையாட்டு நாட்களில் ஷிங்கேட் தனது வலிமையை வளர்க்கக் கூடுதல் முயற்சிகள் எடுக்க வேண்டியிருந்தது. அவர் ஓடுவதில் சிரமத்தை எதிர்கொண்டார். அதனால் அவர் கால்களையும் அடி வயிற்றையும் வலுப்படுத்திக் கொள்ள கால்களில் கட்டப்பட்ட எடையுடன் ஓட்டம் உள்ளிட்ட பல்வேறு பயிற்சிகளை மேற்கொண்டார்.  
ஷிங்கேட் தொடர்ந்து நாட்டுக்காக சிறப்பாக விளையாட விரும்பும் அதே நேரத்தில் ஆண்களுக்கான ப்ரோ கபடி தொடர் போலவே பெண்களுக்கான உள்நாட்டு கபடி தொடர்களின் முக்கியத்துவத்தை வலியுறுத்தி வருகிறார்.
# சோனாலீ விசுணு சிங்கட்டே

## விளையாட்டுத் தொழில்முறை வாழ்க்கை[தொகு]

- ஷிங்கேட் 2014ஆம் ஆண்டு தனது விளையாட்டுத் துறை தொழிலை துவங்கினார். 2014-15ல் மகாராஷ்டிரா மாநிலத்திற்காக ஜூனியர் பிரிவு போட்டிகளில் பங்கேற்று தனது பயணத்தை துவக்கினார். ஜுனியர் பிரிவு கபடி போட்டிகளில் தனது குழுவிற்கு தலைமைப் பொறுப்பேற்று வெள்ளிப் பதக்கம் வென்றார். 2015ல் இந்திய ரயில்வேயில் சேர்ந்த பிறகு அந்த துறைக்கான 64வது (2016-17) 66வது (2018-19) 67வது (2019-20) போட்டிகளில் தங்கப்பதக்கமும், 65வது (2017-18) தேசிய சீனியர்கள் போட்டிகளில் வெள்ளிப் பதக்கமும் வென்றார்.
- ஷிங்கேட் ரயில்வே அணியின் முன்னணி களவீரர் என்பதால் தனது சிறப்பான செயல்பாடு காரணமாக கூடுதல் புள்ளிகளைப் பெற்றுத் தந்தார். 2018ஆம் ஆண்டு ஜகார்தாவில் நடந்த ஆசிய விளையாட்டுப் போட்டிகளில் இந்தியாவிற்காக விளையாடத் தேர்வு பெற்றார். அந்த அணி வெள்ளிப் பதக்கம் வென்றது. 2019ல் காத்மண்டுவில் நடந்த தெற்காசிய விளையாட்டுப் போட்டிகளில் கலந்து கொண்டு தங்கம் வென்ற அணியில் இவரும் இருந்தார்.
- 2018ஆம் ஆண்டு இந்தோனீசியாவின் ஜகார்தாவில் நடந்த ஆசிய விளையாட்டுப் போட்டிகளில் வெள்ளி
- 2019ஆம் ஆண்டு நேபாளத் தலைநகர் காத்மண்டுவில் நடந்த தெற்காசிய விளையாட்டுப் போட்டிகளில் தங்கம்
- 2020ல் மகாராஷ்டிரா அரசு, இவருக்கு மாநிலத்தின் மிக உயர்ந்த விளையாட்டு அங்கீகாரமான, **சிவ சத்ரபதி விருதை** வழங்கி கெளரவித்துள்ளது.
# அர்ச்சனா கிரிசு கமத்

**அர்ச்சனா கிரிசு கமத்** (Archana girish kamath) ஓர் இந்திய மேசைப் பந்து விளையாட்டு வீராங்கனை ஆவார். 2000 ஆம் ஆண்டு சூன் மாதம் 17இல் இவர் பிறந்தார்.  
2015 ஆம் ஆண்டு பிரான்சு நாட்டில் நடைபெற்ற மேசைப்பந்து போட்டியில் காலிறுதிச் சுற்று வரை முன்னேறியுள்ளார். 2017 ஆம் ஆண்டு இத்தாலி நாட்டில் நடைபெற்ற உலக இளையோர் மேசைப்பந்து போட்டியில் காலிறுதிச் சுற்றுக்கு முன் சுற்று வரை தகுதி பெற்றார். மியான்மரில் 2018 ஆம் ஆண்டு நடைபெற்ற ஆசிய இளையோர் மேசைப் பந்தாட்டப் போட்டியில் வெண்கலப் பதக்கம் வென்றுள்ளார்.
# அர்ச்சனா கிரிசு கமத்

## வாழ்க்கைப் பின்னணி

அர்ச்சனா கமத் தனது ஒன்பது வயதில் மேசை பந்தாட்ட விளையாட்டை தொடங்கினார். இவரது பெற்றோர்களான கிரிசு மற்றும் அனுராதா கமத் இருவரும் பெங்களுருவைத் தளமாகக் கொண்ட கண் மருத்துவர்களாவர்.
# அர்ச்சனா கிரிசு கமத்

## சாதனைகள்

1. 2020 ஆம் ஆண்டு டிசம்பர் மாத நிலவரத்தின் படி அர்ச்சனா கமத் உலக மேசைபந்து வீராங்கனைகள் பட்டியலில் 135 ஆவது இடத்தில் உள்ளார்.
1. அர்ச்சனா 2011 ஆம் ஆண்டில் தனது முதல் 12 வயது மற்றும் 18 வயதுக்குட்பட்டோருக்கான மேசைப் பந்தாட்ட போட்டிகளில் கர்நாடக மாநில பட்டத்தை வென்றார். மேலும் இம்மாநிலத்தின் துணை இளையோர் தரவரிசையில் முதல் இடத்தை தக்க வைத்துக் கொண்டார். கர்நாடக மாநிலத்தில் 15 வயது, 18 வயது மற்றும் 21 வயதுக்கு உட்பட்டோர் போட்டிகள் மற்றும் ஒற்றையர் மேசைப்பந்தாட்டப் போட்டி என்ற நான்கு தலைப்புகளிலும் சாம்பியன் பட்டம் பெற்றார். 2013 ஆம் ஆண்டு நடைபெற்ற தேசியப் போட்டிகளில் ஒற்றையர் போட்டியில் தங்கப் பதக்கமும் இரட்டையர் போட்டியில் வெண்கலப் பதக்கமும் வென்றார்.
1. 2014 ஆம் ஆண்டு பன்னாட்டு மேசைப் பந்தாட்ட கூட்டமைப்பு போட்டியில் இந்தியாவின் சார்பாக கலந்து கொண்டு விளையாடினார். இவர் பங்கேற்ற இந்திய அணி வெள்ளிப்பதக்கம் வென்றது.
# ஈசா சிங்

**ஈசா சிங்** (*Esha Singh*) இந்தியாவின் தெலுங்கானா மாநிலத்தைச் சேர்ந்த ஒரு துப்பாக்கி சுடும் வீராங்கனையாவார். 2005 ஆம் ஆண்டு சனவரி மாதம் 1 ஆம் தேதி இவர் பிறந்தார்.  
தன்னார்வ துப்பாக்கி சுடும் வீராங்கனையான இவர் செருமனி நாட்டின் சுகல் நகரில் 2019 ஆம் ஆண்டு நடைபெற்ற இளையோர் உலக கோப்பைப் போட்டியில் கலந்துகொண்டு வெள்ளிப் பதக்கம் வென்றுள்ளார். ஆசிய இளையோர் போட்டியின் 10 மீட்டர் காற்றழுத்த துப்பாக்கி சுடும் பெண்கள் பிரிவிலும் கலப்பு 10மீட்டர் காற்றழுத்த துப்பாக்கி சுடும் அணி ) போட்டியிலும் போட்டியிட்டு இரண்டு தங்கப் பதக்கங்களை வென்றுள்ளார்.
# ஈசா சிங்

## வாழ்க்கைக் குறிப்பு

ஈசா சிங், இந்தியாவின் தெலுங்கானா மாநிலம் ஐதராபாத்து நகரில் பிறந்தார். ராலி கார்ப்பந்தய ஓட்டுனரான சச்சின் சிங் மற்றும் சிறீலதா ஆகியோர் இவரது பெற்றோர்களாவர்.  
ஒன்பது வயதில் ஐதராபாத்தில் உள்ள கச்சிபௌலி விளையாட்டு அரங்கத்தின் துப்பாக்கிச் சுடும் மையத்திற்குச் சென்றது முதல் துப்பாக்கி சுடும் விளையாட்டில் ஆர்வமும் உற்சாகமும் வரப்பெற்றுள்ளார். காற்றழுத்த துப்பாக்கி சுடும் பிரிவைத் தேர்ந்தெடுத்து பயிற்சிபெறத் தொடங்கினார். மகாராட்டிரா மாநிலம் புனேவில் உள்ள ககன் நரங்கின் பயிற்சி மையத்திற்குச் சென்று பயிற்சியைத் தொடர்ந்தார்.
# ஈசா சிங்

## சாதனைகள்

1. 13 வயதிலேயே கேரளாவில் 2018 ஆம் ஆண்டு நடைபெற்ற தேசிய துப்பாக்கி சுடும் போட்டியில் போட்டியிட்டு ஈசா சாம்பியன் பட்டம் பெற்றார்.
1. 2019 ஆம் ஆண்டு தாய்பெய் நகரில் நடைபெற்ற 12 ஆவது ஆசிய காற்றழுத்த துப்பாக்கி சாம்பியன் பட்டப் போட்டியில் 10மீ காற்றழுத்த துப்பாக்கி சுடும் பிரிவில் தங்கப் பதக்கம் வென்றார்.
1. 2019 ஆம் ஆண்டு நவம்பர் மாதம் கத்தார் நாட்டின் தோகா நகரில் நடைபெற்ற ஆசிய இளையோர் துப்பாக்கி சுடுதல் சாம்பியன் பட்டப் போட்டியில் ஈசா வெற்றி பெற்று தங்கப் பதக்கம் வென்றார்.
1. டோக்கியோ ஒலிம்பிக் போட்டிக்கான இந்தியாவின் மைய பயிற்சி அணியில் ஈசா சிங் தேர்வு செய்யப்பட்டுள்ளார்.
# எசு. கலைவாணி

**எசு. கலைவாணி** (*S. Kalaivani*) ஓர் இந்தியக் குத்துச்சண்டை வீராங்கனையாவார். 1999 ஆம் ஆண்டு நவம்பர் மாதம் 25 அன்று இவர் பிறந்தார்.  
48 கிலோ எடை பிரிவில் இந்தியாவின் சார்பாக பல்வேறு போட்டிகளில் போட்டியிட்டு விளையாடுகிறார். 2019 ஆம் ஆண்டு நேபாளத்தின் காட்மாண்டுவில் நடைபெற்ற தெற்காசிய விளையாட்டுப் போட்டிகளில் கலந்து கொண்டு தங்கப் பதக்கம் வென்றுள்ளார்.  
இத்தாலியைச் சேர்ந்த ரஃபேலே பெர்காமாசுகோவிடம் கலைவாணி பயிற்சி பெற்று வருகிறார்.
# எசு. கலைவாணி

## வாழ்க்கைக் குறிப்பு

கலைவாணி 1999 ஆம் ஆண்டு நவம்பர் மாதம் 25ஆம் தேதி சென்னையின் வண்ணார்பேட்டையில் பிறந்தார். இவரின் தந்தை எம். சிறீனிவாசன் இளமைக் காலங்களில் குத்துச் சண்டை வீரராக இருந்தவராவார். கலைவாணியின் சகோதரரும் தேசிய அளவிலான குத்துச் சண்டை வீரர் என்பது குறிப்பிடத்தக்கதாகும். சகோதரருக்கு தந்தை பயிற்சி அளிப்பதைப் பார்த்த கலைவாணிக்கு குத்துச் சண்டை மீது ஆர்வம் எழுந்தது. தந்தையும் இவருக்கு பயிற்சி வழங்க தொடங்கினார். இதன் விளைவாக துணை இளையோர் போட்டிகள் பலவற்றில் கலைவாணி கலந்து கொள்ள ஆரம்பித்தார். பல வெற்றிகளைப் பெற்றார்.
# எசு. கலைவாணி

## சாதனைகள்

1. கலைவாணி 17 வயதில் தமிழ்நாட்டுக்காக மூத்தோர் தேசிய சாம்பியன்பட்டப் போட்டியில் பங்கேற்றார். பெல்லாரியில் சனவரி மாதம் நடைபெற்ற 3 ஆவது தேசிய பெண்கள் குத்துச் சண்டை போட்டியில் இறுதிப்போட்டி வரை முன்னேறினார். போட்டியின் முடிவில் வெள்ளிப் பதக்கம் வென்றார்.
1. 2019ஆம் ஆண்டு விஜய்நகரில் நடைபெற்ற மூத்தோர் அளவிலான தேசிய குத்துச்சண்டை சாம்பியன் பட்டப் போட்டியில் 18 வயது நிரம்பிய கலைவாணி போட்டியிட்டு வெற்றி பெற்றார். போட்டியின் மிகச் சிறந்த குத்துச் சண்டை வீராங்கனை என்ற பெயர் கலைவாணிக்குக் கிடைத்தது.
1. 2019 ஆம் ஆண்டு காட்மாண்டுவில் நடைபெற்ற 13 ஆவது தெற்காசிய விளையாட்டுப் போட்டியில் பாக்கித்தான், பூடான் நாட்டு வீராங்கனைகளை வீழ்த்தி இறுதிப் போட்டியில் நேபாளத்தின் மகார்சன் லலிதாவை 48 கிலோ எடைப் பிரிவில் வீழ்த்தி இந்தியாவுக்காகத் தங்கப் பதக்கத்தை வென்றார்.
# மாளவிகா பன்சோடு

**மாளவிகா பான்சோடு** (*Malvika Bansod*) இந்தியாவைச் சேர்ந்த இறகுப்பந்தாட்ட வீராங்கனை ஆவார். இவர் 2001ஆம் ஆண்டு செப்டம்பர் மாதம் 15 அன்று பிறந்தார். மகாராட்டிர மாநிலம் நாக்பூரைச் சேர்ந்த பான்சோடு தேசிய அளவிலான இறகுப்பந்து போட்டிகளின் இளையோர் மற்றும் மூத்தோர் பிரிவுகளில் பல தங்கப்பதக்கங்களை வென்றுள்ளார். உலக இறகுப்பந்து வீராங்கனைகளின் தரவரிசைப் பட்டியலில் முதல் 200 இடங்களுக்குள் இடம்பிடித்துள்ள இவர் இந்தியாவின் சார்பாக பல்வேறு போட்டிகளில் கலந்து கொண்டுவருகிறார்.
# மாளவிகா பன்சோடு

## வாழ்க்கைக் குறிப்பு

பான்சோடு மகாராட்டிரா மாநிலத்தின் நாக்பூர் நகரில் பிறந்தார். மருத்துவர்களான திருப்தி மற்றும் பிரபோத் இவருடைய பெற்றோர்களாவர். தனது எட்டு வயதிலிருந்தே இறகுப்பந்து விளையாட்டுப் பயிற்சியில் ஈடுபட்டு வருகிறார். பள்ளிப் படிப்பிலும் சிறந்த மாணவியாக விளங்கியுள்ளார். தனது 10-ஆம் வகுப்புத் தேர்வில் 95 சதவீதம் மதிப்பெண்கள் பெற்றார். தேர்வுகளுக்குத் தயாராகும் போதும் கூட பன்னாட்டுப் போட்டிகளில் கலந்து கொண்டு பதக்கங்களை வென்றுள்ளார்.
# மாளவிகா பன்சோடு

## தொழில்முறை சாதனைகள்

1. பஞ்ச்குலா நகரத்தில் நடைபெற்ற 19 வயதுக்குட்பட்டோருக்கான அனைத்திந்திய தரவரிசை இறகுப்பந்து போட்டியின் ஒற்றையர் பட்டம்.
1. நேபாளத்தின் காட்மாண்டு நகரத்தில் 2018 ஆம் ஆண்டு நடைபெற்ற 21 வயதுக்குட்பட்டோருக்கான பிராந்திய இறகுப்பந்து போட்டியில் இந்தியா வெற்றி பெற்றது. வெற்றி பெற்ற குழுவில் பான்சோடு அங்கம் வகித்தார்.
1. கேரள மாநிலம் கோழிக்கோடில் நடைபெற்ற அனைத்திந்திய தரவரிசைக்கான முதியோர் இறகுப்பந்து போட்டியில் மாளவிகா பான்சோடு வென்றார்.
1. கேரள மாநிலம் திருவனந்தபுரத்தில் நடைபெற்ற 19 வயதுக்கு உட்பட்டோருக்கான அனைத்திந்திய தரவரிசை இளையோர் போட்டியில் மாளவிகா பான்சோடு வெற்றி பெற்றார்.
1. பல்கேரியாவில் நடைபெற்ற இளையோர் பன்னாட்டு சாம்பியன் பட்டத்திற்கான இறகு பந்து போட்டியில் மாளவிகா வெண்கலப் பதக்கம்.
1. மாலத்தீவுகளில் 2019ஆம் நடைபெற்ற பன்னாட்டு பெண்கள் இறகுப்பந்து போட்டியில் மாளவிகா பான்சோடு சாம்பியன் பட்டம்.
1. 2019ஆம் ஆண்டு நேபாள நாட்டின் அன்னபூர்ணா நேப்பாள் பன்னாட்டு பெண்கள் இறகுபந்து போட்டியில் மாளவிகா பான்சோடு பட்டம் வென்றார்.
# ஐசுவர்யா பிசே

**ஐசுவர்யா பிசே** *(Aishwarya Pissay)* இந்தியாவைச் சேர்ந்த மோட்டார் வாகனப் பந்தய வீர்ராவார். 1995 ஆம் ஆண்டு ஆகத்து மாதம் 14 அன்று ஐசுவர்யா பிசே பிறந்தார். சுற்றுவழி மோட்டார் வாகனப் பந்தய வகை, கரடு முரடான செப்பனிடப்படாத சாலை மோட்டார் வாகனப் பந்தய வகைகளில் பிசே பங்கேற்று விளையாடுகிறார்.  
மோட்டார் சைக்கிள் பந்தயத்தில் உலக பட்டத்தை வென்ற முதல் இந்திய விளையாட்டு வீரர் என்ற பெருமை பிசேவுக்கு உண்டு. எப். ஐ. எம். பயாசு எனப்படும் பன்னாட்டு மோட்டார் பந்தய கூட்டமைப்பு நடத்திய உலகக் கோப்பை போட்டியில் டி.வி.எசு. நிறுவனத்தின் ஆதரவுடன் பங்கேற்ற பிசா, பெண்கள் பிரிவில் முதலிடத்தையும் இளையோர் பிரிவில் இரண்டாம் இடத்தையும் பெற்றார். இப்போட்டியில் வெற்றி பெற 800-1000 கிலோமீட்டர் தூரம் வரை மாறுபட்ட நிலப்பரப்புகளில் இரண்டு நாட்கள் பயணிக்க வேண்டும்.  
சுற்றுவழி மோட்டார் சைக்கிள் மற்றும் பொது சாலைவழி மோட்டார் சைக்கிள் பந்தயங்களில் சாம்பியன் பட்டம் பெற்ற முதலாவது இந்தியப் பெண் என்ற சிறப்பும் பிசேவைச் சேர்ந்ததாகும். தனது 18 ஆவது வயதில் மோட்டார் சைக்கிள் பந்தயத்தில் தனக்கிருந்த ஆர்வத்தைப் கண்டு கொண்ட பிசே தனது சொந்த ஊரான பெங்களூரைச் சுற்றி சிறிய சாலைப் பயணங்களை மேற்கொண்டார். இதன் விளைவாக மோட்டார் சைக்கிள் பந்தயத்தில் சவாரி செய்யும் கலை நுட்பங்களைக் கற்று பந்தயங்களில் எவ்வாறு வெற்றிபெறலாம் என்பதைக் கற்றுக்கொண்டார். 2016 மற்றும் 2017 ஆம் ஆண்டுகளில் தேசிய பொதுசாலை வகை போட்டியிலும், தேசிய பொதுசாலை வகை சாம்பியன் பட்டப் போட்டியிலும் பங்கேற்று நான்கு தேசிய பட்டங்களை வென்றார். 2018 ஆம் ஆண்டில் தேசிய பொதுசாலை வகை சாம்பியன் பட்டப் போட்டியில் போட்டியிட்டு தேசிய பட்டம் வென்றார். இதன் மூலம் பொழுது போக்கு மோட்டார் வாகன வீராங்கனையாக இருந்த பிசே தொழில் முறை வீர்ராக உருவெடுத்தார். 2018 ஆம் ஆண்டில் எசுப்பானியாவில் நடைபெற்ற பாயா அரகோன் உலக பொதுசாலை வகை சாம்பியன் பட்டப் போட்டியில் போட்டியிட்ட முதல் இந்திய பெண்மணி என்ற பெருமையையும் பிசா பெற்றார்.